Κωνσταντίνος Κυρανάκης

Ο Κωνσταντίνος Κυρανάκης (Πόλη του Λουξεμβούργου, 19 Απριλίου 1987) είναι Έλληνας πολιτικός, αναπληρωτής υπουργός Μεταφορών στην δεύτερη κυβέρνηση Μητσοτάκη από τον Μάρτιο του 2025. Είναι βουλευτής Νοτίου Τομέα Αθηνών με τη Νέα Δημοκρατία από το 2019.

Διετέλεσε υφυπουργός Ψηφιακής Διακυβέρνησης στην δεύτερη κυβέρνηση Μητσοτάκη, από τον Ιούνιο του 2023 έως τον Μάρτιο του 2025, Β΄ Γραμματέας της Βουλής των Ελλήνων (2019–2023), ως αναπληρωτής εκπρόσωπος τύπου της Νέας Δημοκρατίας (2016–2019), καθώς και ως πρόεδρος της Νεολαίας του Ευρωπαϊκού Λαϊκού Κόμματος (2013–2017).

 Βιογραφία 
Γεννήθηκε το 1987 στο Λουξεμβούργο και μεγάλωσε στην Αθήνα. Κατάγεται από το Βόλο και την Κρήτη.

Φοίτησε από τη Β΄ Δημοτικού ως την Α΄ Λυκείου στα εκπαιδευτήρια «Η Ελληνική Παιδεία» και έπειτα στο Ευρωπαϊκό Σχολείο Βρυξελλών, απ' όπου έλαβε το Απολυτήριο (Baccalaureate), με το οποίο εισήχθη στη Νομική Αθηνών. Είναι πτυχιούχος (LLB) της Νομικής Σχολής του Πανεπιστημίου Αθηνών, με μεταπτυχιακές σπουδές (MA) στη στρατηγική επικοινωνία στο Αμερικάνικο Κολλέγιο Ελλάδος (Deree).

Έχει εργαστεί ως ελεύθερος επαγγελματίας στο χώρο του μάρκετινγκ από τον Φεβρουάριο του 2008 έως και τον Φεβρουάριο του 2016. Επίσης, υπήρξε συνιδρυτής της πρώην πλατφόρμας BrainGain για την επιστροφή των νέων στην Ελλάδα κατά τη διάρκεια της οικονομικής κρίσης. Το 2014 συμμετείχε και στην καμπάνια του Ζαν-Κλοντ Γιούνκερ για την προεδρία της Ευρωπαϊκής Επιτροπής.

Τον Ιανουάριο του 2017 το διεθνές περιοδικό Forbes τον επέλεξε στους 30 νέους κάτω των 30 ετών με τη μεγαλύτερη επιρροή στην Ευρώπη, στην κατηγορία Law & Policy.Forbes 30 under 30

 Πολιτική σταδιοδρομία 

Δραστηριοποιήθηκε με τη ΔΑΠ-ΝΔΦΚ και την ΟΝΝΕΔ, ενώ εκλέχθηκε πρόεδρος της Νεολαίας του Ευρωπαϊκού Λαϊκού Κόμματος από τον Μάιο του 2013 μέχρι τον Μάιο του 2017.

Στις ευρωεκλογές του 2014 ήταν υποψήφιος ευρωβουλευτής και έλαβε 34.232 σταυρούς, ενώ στις εκλογές του Σεπτεμβρίου του 2015 (που έγιναν με λίστα) ήταν στην τελευταία θέση του ψηφοδελτίου της Νέας Δημοκρατίας στη Β' Αθηνών.

Από τον Απρίλιο του 2016 είναι μέλος της Πολιτικής Επιτροπής της Νέας Δημοκρατίας,Πολιτική Επιτροπή της Νέας Δημοκρατίας ενώ εργάστηκε για 2,5 χρόνια ως αναπληρωτής εκπρόσωπος τύπου, όταν και αποχώρησε τον Ιανουάριο του 2019.

Από το Μάρτιο του 2016 ως τον Ιούλιο του 2019, ενώ ήταν αναπληρωτής εκπρόσωπος τύπου της ΝΔ, απασχολούνταν στην εταιρεία Blue Skies. Είχε ηγετικό ρόλο στην αναβαθμισμένη υπό την προεδρία του Κυριάκου Μητσοτάκη, Ομάδα Αλήθειας, που ασκούσε καθημερινά κριτική μέσω διαδικτύου στην κυβέρνηση του ΣΥΡΙΖΑ. 

Στις βουλευτικές εκλογές του 2019 εξελέγη βουλευτής στο Νότιο Τομέα της Β΄ Αθηνών, λαμβάνοντας περισσότερους από 42.599 σταυρούς. Στις 18 Ιουλίου 2019 εξελέγη με 238 ψήφους γραμματέας της Βουλής. Στις βουλευτικές εκλογές του Μαΐου 2023 εξελέγη εκ νέου βουλευτής στο Νότιο Τομέα της Β΄ Αθηνών, λαμβάνοντας 42.008 σταυρούς.http://ekloges-prev.singularlogic.eu/2023/may/v/home/districts/62/ Επανεξελέγη στις βουλευτικές εκλογές του Ιουνίου 2023.

Με τον σχηματισμό της δεύτερης κυβέρνησης του Κυριάκου Μητσοτάκη, ανέλαβε υφυπουργός Ψηφιακής Διακυβέρνησης, και ορκίστηκε στις 27 Ιουνίου 2023. Στις 15 Μαρτίου 2025 ορίστηκε αναπληρωτής υπουργός Υποδομών και Μεταφορών αρμόδιος για τις Μεταφορές.

 Θέσεις 
Έχει ταχθεί κατά της προσφυγικής κρίσης και έχει υποστηρίξει ότι η Ευρωπαϊκή Ένωση οφείλει να προστατέψει τα σύνορα της με σκοπό να περιοριστεί η μαζική εισροή μεταναστών. Ο Κυρανάκης έχει εκφραστεί αρνητικά για την αλλαγή ονόματος της Βόρειας Μακεδονίας και μετά τη ψήφιση της Συμφωνίας των Πρεσπών σχολίασε ότι δεν θα αποκαλεί τη χώρα με τη νέα ονομασία. Αντίστοιχα, δεν είχε αποκλείσει σε μελλοντικό χρόνο την κατάθεση πρότασης μομφής κατά της συμφωνίας, με σκοπό την ανατροπή της.

Ως πρώην κάτοικος εξωτερικού δήλωσε ότι η κυβέρνηση πρέπει να δώσει τη δυνατότητα ψήφου στους Έλληνες του εξωτερικού. Ακόμη, έχει ταχθεί υπέρ της μείωσης φόρων και εισφορών, αλλά και της παροχής κινήτρων σε επιχειρήσεις για τη δημιουργία νέων θέσεων εργασίας.

 Κριτική 
Έχει επικριθεί για τη θέση του ότι η παροχή επιδόματος 2.000 ευρώ πρέπει να γίνεται μόνο σε παιδιά Ελλήνων γονιών. Η παροχή του επιδόματος μόνο σε παιδιά Ελλήνων πολιτών είναι εξαγγελία της ΝΔ.https://www.tovima.gr/2019/06/24/politics/k-kyranakis-epidoma-paidiou-mono-se-ellinopoula/

Τον Νοέμβριο του 2019 προκάλεσε αντιδράσεις η στήριξη του σε εθνικιστική οργάνωση της Θεσσαλονίκης, που ανακοίνωσε εκδήλωση μπάρμπεκιου μπροστά στη δομή προσφύγων των Διαβατών. Η ίδια η οργάνωση είχε αντιταχθεί και στη Pride εκδήλωση της Θεσσαλονίκης. Πολιτικοί του αντίπαλοι, βουλευτές της Νέας Δημοκρατίας, όπως η Ντόρα Μπακογιάννη και ο Γιώργος Κουμουτσάκος, ο αρχηγός του κόμματος Κυριάκος Μητσοτάκης και μεγάλη μερίδα χρηστών των κοινωνικών δικτύων, καταδίκασαν τις δηλώσεις του, που χαρακτηρίστηκαν από πολλούς αμφισβητήσιμες.

Σε ένα άλλο περιστατικό, τον Μάρτιο του 2021, δημιούργησε αντιδράσεις δημοσιοποιώντας σε τηλεοπτική εκπομπή το ονοματεπώνυμο θύματος αστυνομικής βίας. Αντίστοιχες ήταν και οι αντιδράσεις όταν τον Δεκέμβριο του 2022, με αφορμή τη δολοφονία ανήλικου Ρομά από Έλληνα αστυνομικό, προχώρησε σε γενικεύσεις αναφορικά με την παρουσία καταυλισμών στην Ελλάδα λέγοντας ότι «πράγματα που έχουν να κάνουν με βιασμούς ανηλίκων, εμπορία ανηλίκων, έχουμε περιπτώσεις που οι γονείς πουλάνε τα παιδιά τους για να παντρευτούν με άλλες οικογένειες σε ηλικίες 13-14 ετών. Βλέπουμε παράνομη οπλοχρησία και οπλοκατοχή, βλέπουμε πυροβολισμούς, κλοπές, ληστείες».

 Παραπομπές 

 Εξωτερικοί σύνδεσμοι 

 Προφίλ του Κωνσταντίνου Κυρανάκη στο Υπουργείο Ψηφιακής Διακυβέρνησης
 Προφίλ του Κωνσταντίνου Κυρανάκη στη Βουλή των Ελλήνων

Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Β3΄ Νότιου Τομέα Αθηνών
Κατηγορία:Έλληνες υφυπουργοί Ψηφιακής Διακυβέρνησης
Κατηγορία:Έλληνες αναπληρωτές υπουργοί